#MeToo ચળવળે આખા ભારતમાં જોરદાર ખળભળાટ મચાવી દીધો છે. અમેરિકન ફિલ્મ ઇન્ડસ્ટ્રી હોલિવૂડથી શરૂ થયેલી આ ચળવળે એવી મહિલાઓને પોતાના પર થયેલા અત્યાચાર વિરુદ્ધ બોલવા માટે પ્રોત્સાહન આપ્યું કે જે અત્યાચાર વિશે વર્ષો સુધી તેમણે મૌન સેવ્યું હતું. ભારતમાં #MeToo ચળવળ બે વ્યક્તિઓ વિરુદ્ધના આક્ષેપના કારણે વધુ ચર્ચામાં આવી. પહેલી વ્યક્તિ એટલે એમ. જે. અકબર. વર્ષો સુધી કોંગ્રેસમાં રહેલા અને વર્ષ 2014માં ભાજપમાં જોડાઈને સીધા મંત્રી બની ગયેલા પત્રકાર એમ. જે. અકબર વિરુદ્ધ સંખ્યાબંધ મહિલા પત્રકારોએ જાતીય શોષણના આક્ષેપો કર્યા છે. જ્યારે બીજી વ્યક્તિ એટલે નાના પાટેકર. પોતાની ધારદાર એક્ટિંગ માટે જાણીતા નાના પાટેકર સામે તનુશ્રી દત્તાએ કરેલા આક્ષેપોનો ખળભળાટ પણ એટલો જ ગાજ્યો. આ બે ઘટનાઓ બાદ #MeTooની ભારતમાં એક એવી શ્રેણી ચાલુ થઈ જે આજે પણ ચાલી રહી છે..